ג'ון מוקסלי
קריירת היאבקות מקצועית > WWE > תקופות כהונה כאלוף (2015–2017)

בדצמבר, אמברוז זכה לראשונה באליפות הבין יבשתית לאחר שניצח את קווין אואנס באירוע TLC. הוא הגן בהצלחה על התואר מול אואנס ודולף זיגלר פעמים רבות בין דצמבר 2015 לינואר 2016. באירוע הרויאל ראמבל, שנערך ב-24 בינואר, אמברוז התחרה בקרב הרויאל ראמבל המסורתי שהיה על אליפות ה-WWE העולמית במשקל כבד, כשנכנס כמספר ה-19, הספיק להדיח את כריס ג'ריקו, אך הודח על ידי המנצח בקרב, טריפל H. אמברוז הפסיד את האליפות הבין יבשתית ב-15 בפברואר בתוכנית Raw במהלך קרב מחומש, שבו האלוף הקודם, אואנס הצמיד את טיילר בריז וזכה בתואר.
באירוע פאסטליין, שנערך ב-21 בפברואר, אמברוז התחרה נגד רומן ריינס וברוק לסנר בקרב משולש אשר קבע את הטוען לכתר לאליפות ה-WWE העולמית במשקל כבד, שנערכה ברסלמניה 32, אך הוא הפסיד בקרב לאחר שהוצמד על ידי ריינס. לילה לאחר מכן בתוכנית Raw, אמברוז איתגר את לסנר לקרב רחוב באירוע רסלמניה 32, כשהנציג של לסנר, פול היימן, נענה לאתגר זה בחיוב. לאחר מכן, הוא כשל בניסיונו לזכות באליפות ה-WWE העולמית במשקל כבד לאחר שהפסיד לטריפל H באירוע רודבלוק, שנערך בחודש מרץ. כמו כן, הוא גם הפסיד ללסנר ברסלמניה 32. לאחר רסלמניה, אמברוז פתח ביריבות נגד כריס ג'ריקו. הוא הצליח לנצח את ג'ריקו באירוע פייבאק ובאירוע חוקי אקסטרים במסגרת קרב אסיילום כדי לסיים את הפיוד ביניהם.
בחודש מאי, אמברוז העפיל לקרב הכסף בבנק המסורתי של האירוע כסף בבנק, שבסופו הוא ניצח. מאוחר יותר באותו לילה, הוא פדה את מזוודת כסף בבנק שלו וניצח את רולינס כדי לזכות לראשונה באליפות ה-WWE העולמית במשקל כבד. אמברוז רשם את ההגנה הראשונה שלו על התואר נגד רולינס ב-18 ביולי בתוכנית Raw, קרב שהסתיים בתיקו לאחר הצמדה כפולה. למחרת בדראפט ה-WWE של שנת 2016, אמברוז הועבר לסמאקדאון, בהיותו בחירת הדראפט הראשונה של המותג והביא עימו את אליפות ה-WWE; באותו הלילה, הוא הצמיד את רולינס כדי לשמור על האליפות. באירוע באטלגראונד, אמברוז שמר על תוארו נגד ריינס ורולינס בקרב משולש לאחר שהצמיד את ריינס לניצחון. אמברוז רשם הגנה מוצלחת נוספת, על האליפות ששונתה עתה ל"אליפות ה-WWE העולמית", נגד דולף זיגלר באירוע סאמרסלאם, שנערך בחודש אוגוסט. באירוע באקלאש, שנערך ב-11 בספטמבר, הוא הפסיד את התואר ל-AJ סטיילס לאחר שסטיילס הכה אותו בעזרת מכה מתחת לחגורה ואז ביצע עליו את מהלך הסטיילס קלאש בזמן שהשופט לא היה נוכח בזירה לראות זאת. אמברוז לא הצליח להחזיר אליו את האליפות באירוע ללא רחמים, שנערך ב-9 באוקטובר, במסגרת קרב משולש, שכלל בנוסף את ג'ון סינה, שהוצמד על ידי סטיילס. בחודש שלאחר מכן באירוע סדרת ההישרדות, אמברוז היה חלק מקבוצת סמאקדאון לצד סטיילס, בריי וויאט, רנדי אורטון ושיין מקמהן, כשהם לבסוף ניצחו את קבוצת Raw. הוא התמודד שוב נגד סטיילס, הפעם במסגרת קרב TLC: שולחנות, סולמות וכיסאות. במהלך הקרב, ג'יימס אלסוורת' הפריע ודחף את אמברוז מהסולם דרך שולחנות מרובים, מה שאיפשר לסטיילס לשמור על התואר בהצלחה. אמברוז לא הצליח להפוך למתמודד מספר אחת לאליפות ה-WWE לאחר שהפסיד בקרב הדחות מרובע, שכלל את דולף זיגלר, לוק הארפר והמיז.
ב-3 בינואר בתוכנית סמאקדאון, אמברוז גבר על המיז כדי לזכות באליפות הבין יבשתית בפעם השנייה. באירוע הרויאל ראמבל, אמברוז התחרה בקרב הרויאל ראמבל המסורתי, כששהה בקרב 27 דקות, אך הודח לבסוף על ידי ברוק לסנר. ב-12 בפברואר, אמברוז השתתף בקרב תא ההדחות על אליפות ה-WWE, שבו הדיח את ברון קורבין, אך קורבין תקף אותו לאחר מכן, מה שאיפשר למיז להדיח את אמברוז. לאחר מכן, קרב בין אמברוז לקורבין נקבע לאירוע רסלמניה 33. בקרב זה, שנערך ב-2 באפריל, אמברוז הגן בהצלחה על התואר. יומיים לאחר מכן בתוכנית סמאקדאון, אמברוז התחרה בקרב האחרון שלו עבור המותג, כשהפסיד לקורבין בקרב שאינו היה על התואר. לאחר מכן, אמברוז הועבר למותג Raw כחלק מהסופרסטאר שייק-אפ. אז, הוא המשיך לנהל את הפיוד שלו נגד המיז, כשלבסוף הוא הפסיד את התואר למיז באירוע חוקי אקסטרים בחודש יוני, מה שקטע תקופת כהונה של 152 ימים. אמברוז המשיך בפיוד נגד המיז, מה שהוביל לקרב חוזר על האליפות הבין יבשתית באירוע Great Balls of Fire, שנערך ב-9 ביולי, שבו הוא כשל בניסיונו לזכות בתואר בשל הפרעה מצד המיזטראז' (בו דאלאס וקורטיס אקסל).